  Майя Бывальцева Брангуртысь песянайёс, паралимпиец Владислав Лекомцев, «Ижстальысь» хоккеистъёс но элькунын улӥсь мукет тодмо адямиос 2017-тӥ арлы дырпуслы туспуктэмъёс лэсьтонэ пыриськизы. Соос улосвылысьтымы Даун синдромен пиналъёслы дурбасьтоно кариськизы. Иворъёсъя «Удмуртия» агентстволы со сярысь вераз «Солнечный мир» мер огазеяськонэ пыриськись анай Лариса Владыкина. «Милям огазеяськонамы Даун синдромен нылпиосты будэтӥсь анай-атайёс пыро. Милем тодмо луиз, трос сыӵе нылпиос, кудъёссэ уг возьмато, анай-атайёссы соосын нокытчы уг ветло. Южтолэзе огазеяськонмылы одӥг ар тырме, милемын ӵош 40 пала семьяос ни. Милям потэ, адямиос нылпиоссэс возьматыны медаз кышкалэ, нылпи ваён юртэ медаз кельтэ шуыса», — вераз Лариса Владыкина. 2017-тӥ арысь 12 толэзьлы дырпусэз А3 форматэн поттыны малпало. Ӵектослэн кичӧлтӥсьёсыз уг тодо на, быгатозы-а дырпусэз бадӟым тиражен поттыны, но сое одно ик интыялозы «» герӟетысь нимлыко группаязы. «Котькуд толэзьын милям Даун синдромен нылпи кыӵе ке тодмо адямиен луоз. Тырмыт коньдон люкамы ке, 200 экземплярен поттомы. Ӵектосамы пыриськемъёслы одно ик сётомы. Дырпусмы милемыз мед адӟозы шуыса. Ми вань, ми пальпотыны, улонлы шумпотыны быгатӥськомы шуыса. Ми борды выль семьяос итӥськизы ке, ми шумпотыса юрттомы ваньмыныз, маин быгатомы», — ватсаз Владыкина. Брангуртысь песянайёс дырпуслы туспуктэм лэсьтон дыръя Фото: Фото: Elena Esina © Ужрадэ Удмуртиын улӥсь трос тодмо адямиос пыриськизы ни. «Милям ӵектосамы пыриськизы «Мынам Удмуртие» телеканалын программаосты нуись Елена Керн, дизайнер Олег Ажгихин, со милемын туж шуныт эшъяськиз. Удмуртиысь МВД-ысь ГИБДД-лэн управлениысьтыз 1-тӥ ёзэтлэн кивалтӥсез Вениамин Павлович Вычужанин. ТНТ — Новый регион каналысь «Живу в Ижевске» программаез нуись Ольга Чураева. Туннэ «Эктоника» ӵектосэ пыриськисьёсын съемка вал. Вордӥськонэ ми доры лыктоз гонщица Наталья Гольцова. Эшшо куазез эскерись Алла Шумихина но Брангуртысь песянайёс, паралимпиец Влад Лекомцев», — вераз Лариса. Вуоно дырпуслэн вылаз «Ижстальысь» хоккеистъёс луозы, соос пиналъёсын 24-тӥ шуркынмонэ йӧ вылын пумиськизы. Пиналъёс спортсменъёсын туспуктэмъёс лэсьтӥзы тренировказы дыръя. Концертэз азьын съёмкае вуылӥз Удмуртиысь дано артистка Ксения Благович. Паралимпиец Влад Лекомцев Фото: Фото: Elena Esina © «Нокин но нокинлэсь но уг кышка, милям пиналъёсмы палэнтэмын ӧвӧл. Соос милям мусоесь. Одӥг интыын пукыны уг быгато, но мусоесь, но серемесэсь, котьку пальпото, соин ик соосты «шундыё пиналъёс» нимало. Кылсярысь, Олег Ажгихин студие шуэктыса вуиз. Солы верамын вал, мар милем кулэ, но со юалляз — «Мар али мыным кароно?». Туспуктӥсь, анайёс солы ганяк кариськыны ӵектӥзы. Милям туж умой туспуктэмъёс пӧрмизы, Олеглэн тужгес ӟеч туспуктэмъёсыз, дыр. Сомында мылкыдъёс! Со милем гожтэт но лэзиз. Озьы ик Оля Чураева. Со гожтӥз: «Мон малпасько вал, мон соослы юртто шуыса, но зэмзэ ке, соос мыным юрттӥзы», — тодэ ваёнъёссэ шараяз егит анай. Шундыё нылпиос 8 фото Тегъёс: Мерлык Удмуртия фото пиналъёс ечужъёс  